STORY OF APOLLONIUS OF  TYRE.
To glade with this wofull king, She can so moch of ev^ry thing, That she shall gladen him anone.
A messager for her is gone. And she came with her harp on honde And saide hem, that she wolde fonde By alle weies, that she can, To gladde with this sory man. But what he was, she wiste nought But all the ship her hath besought, That she her wit on him despende, In aunter if he might amende, And sain : It shall be well aquite. When she hath understonden it, She goth her down, there as he lay, Where that she harpeth many a lay And lich an aungel sang with alle. But he no more than the walle Toke hede of any thing he herde. And whan she sigh, that he so ferde, She falleth with him unto wordes And telleth him of sondry bordes And axeth him demaundes straunge, Whereof she made his herte chaunge, And to her speche his ere he laide And hath merveile, of that she saide. For in proverbe and in probleme She spake and bad, he shulde deme In many a subtil question. But he for no suggestion, Which toward him she couthe stere, He wolde nought o word answere, But as a mad man ate laste, His heved weping awey he caste And half in wrath he bad her go. But yet she wolde nought do so, And in the derke forth she